AFRIKAANSE OPSOMMING: Die oorkoepelende doelwit van 'n geherstruktureerde onderwysstelsel waartoe die Regering van Nasionale Eenheid verbind is, is om elke leerder die geleentheid te bied om as individu tot sy/haar volle potensiaal te ontwikkel. Hierdie doelwit behels 'n noukeurige insig in en begrip vir die persoonlikheidsfunksionering van elke leerder, wat die opvoeder in staat sal stelom elke leerder se onderwysbehoeftes te identifiseer en op relevante wyse aan te spreek. 'n Behoefte wat dus hieruit voortvloei is aan inligting wat dit vir opvoeders moontlik sal maak om hul prioriteite, onderrigmetodes en strukturering van onderrigmateriaal aan te pas om elke leerder in hul klasse te akkommodeer. Hierdie behoefte het aanleiding gegee tot 'n omvattende navorsingsprojek wat deur die Departement Opvoedkundige Sielkunde aan die Universiteit van Stellenbosch onderneem is. 'n Amerikaanse persoonlikheidsmeetinstrument, die Murphy-Meisgeier Type Indicator for Children (MMTIC), maak deel uit van die navorsingsprojek. Hierdie meetinstrument identifiseer persoonlikheidstipes in kinders en werp lig op verskeie aspekte wat daarmee gepaard gaan soos: waar kinders neig om hul energie te fokus, hoe kinders inligting verkry, op watter wyse hulle besluite neem en oordele fel, asook hoe kinders hul tot die eksterne wêreld oriënteer. Hierdie inligting is veral waardevol aangesien dit inligting oor leer- en kommunikasiestyle verskaf. Die MMTIC is reeds vir meer as 'n dekade in die Verenigde State in gebruik, en in 'n poging om hierdie meetinstrument universeel en oor kultuurgrense heen meer bruikbaar te maak, is die samestelIers in 'n proses om 'n hersiene weergawe te ontwikkel, waarvan die Murphy- Meisgeier Type Indicator for Children - Revised (MMTIC-R) 'n voorlopige vorm is. As deel van die ontwikkelingsproses van die hersiene weergawe moet daar onder andere bepaal word hoe dit vergelyk met die MMTIC in terme van die aspekte van persoonlikheid wat dit meet. In hierdie ondersoek word die resultate van 'n bepaalde groep leerders op beide die meetinstrumente met mekaar vergelyk ten opsigte van persoonlikheidstipes, persoonlikheidstipevoorkeure, temperamentstipes, funks ie- en houdingspaarvoorkeure. Korrelasie tussen die vier afsonderlike skale vir die ondersoekgroep op die twee meetinstrumente, asook die vlakke van betroubaarheid vir albei meetinstrumente word ook vergelyk. Aangesien die bruikbaarheid van die hersiene weergawe oor kultuurgrense heen 'n prioriteit is, is 'n groep Xhosa sprekers in 'n Engelsmedium laerskool as kandidate vir die ondersoekgroep geselekteer. Die ondersoekgroep (N=162) is verteenwoordigend van seuns en meisies tussen die ouderdomme 10 en 13 jaar. Die SAS-sisteem is vir die statistiese verwerking van die data in die ondersoek gebruik en twee stelle resultate, beskrywend van die ondersoekgroep self en van die meetinstrumente afsonderlik, is gelewer. Die resultate dui daarop dat beide meetinstrumente dieselfde aspekte van persoonlikheid meet. Die resultate dui egter daarop dat daar 'n statistiese verband op slegs twee van die vier skale afsonderlik is, en behoort dus verder ondersoek te word. Alhoewel die resultate vir die beskrywende statistiek dui op 'n hoër vlak van betroubaarheid op die MMTIC-R as op die MMTIC, voldoen albei meetinstrumente tegnies aan die statistiese vereistes van 'n goeie meetinstrument. Die implikasies van die bevindings is waardevol vir die opvoedings- en onderrigpraktyk, en word bespreek.